TPS ปักธงรายได้ปีนี้โต 20% ตุนแบ็กล็อก 450 ลบ. พร้อมชิงงานใหม่ต่อเนื่อง
TPS ปักธงรายได้ปีนี้โต 20% ตุนแบ็กล็อก 450 ลบ. พร้อมชิงงานใหม่ต่อเนื่อง
TPS ปักธงรายได้ปีนี้โต 20% ตุนแบ็กล็อก 450 ลบ. พร้อมชิงงานใหม่ต่อเนื่อง
26 ก.พ. 2563

นายบุญสม กิจเกษตรสถาพร ประธานเจ้าหน้าที่บริหาร บริษัท เดอะแพรคทิเคิลโซลูชั่น จำกัด (มหาชน) จำกัด (มหาชน) หรือ TPS  เปิดเผยว่า ผลการดำเนินงานของบริษัทฯในปี 2562 (สิ้นสุดวันที่ 31 ธันวาคม 2562) มีรายได้รวม 642.26 ล้านบาท เพิ่มขึ้น 102.49 ล้านบาท หรือเพิ่มขึ้น 18.99% เทียบกับปี 2561 มีรายได้รวม 539.77 ล้านบาท และมีกำไรสุทธิปี 2562 อยู่ที่ 48.92 ล้านบาท เพิ่มขึ้น 16.45% เทียบกับปี 2561 มีกำไรสุทธิ 42.01 ล้านบาท โดยได้รับปัจจัยหนุนจากการส่งมอบงานให้กับภาครัฐและเอกชนได้ตามกำหนด และสามารถปิดดีลกับลูกค้ารายใหม่เพิ่มขึ้น
โดยในปี 2562 มีรายได้จากธุรกิจจำหน่ายและวางระบบเทคโนโลยีสารสนเทศ 461.15 ล้านบาท รายได้จากการให้บริการดูแลและบำรุงรักษาระบบภายหลังการขาย 160.25 ล้านบาท และรายได้จากงานให้บริการด้านเทคโนโลยีสารสนเทศอื่นๆ 18.14 ล้านบาท และรายได้อื่นๆ 2.73 ล้านบาท
“ในปี 2563 บริษัทฯ ตั้งเป้ารายได้เติบโต 15-20% จากปีก่อน เนื่องจากมีการเข้าประมูลงานใหม่ และมีขนาดที่ใหญ่ขึ้นอย่างต่อเนื่อง โดยปัจจุบันมีงานในมือรอรับรู้รายได้ (Backlog) จำนวน 450 ล้านบาท คาดว่าจะทยอยรับรู้รายได้ในปีนี้เกือบทั้งหมด นอกจากนี้ ภาครัฐยังมีการลงทุนด้านเทคโนโลยีสารสนเทศและการสื่อสารอย่างต่อเนื่อง อย่างการประมูลคลื่นความถี่โทรคมนาคม เพื่อรองรับ 5G ซึ่งจะช่วยสนับสนุนการเติบโตของบริษัทฯได้เป็นอย่างดี”นายบุญสม กล่าว
สำหรับสัดส่วนรายได้ของ TPS คาดการณ์ว่าในปี 2563 จะมาจากธุรกิจจำหน่ายและวางระบบเทคโนโลยีสารสนเทศ 72% รายได้จากการให้บริการดูแลและบำรุงรักษาระบบภายหลังการขาย 25% และรายได้จากงานให้บริการด้านเทคโนโลยีสารสนเทศอื่นๆ 2.50%  และรายได้อื่นๆ 0.50% โดยแบ่งเป็นสัดส่วนรายได้จากภาครัฐ 40% ภาคเอกชน 60%
ทั้งนี้ ที่ประชุมคณะกรรมการบริษัทฯมีมติอนุมัติจ่ายเงินปันผลประจำปี 2562 สิ้นสุดวันที่ 31 ธันวาคม 2562 โดยจ่ายเป็นเงินสดในอัตราหุ้นละ 0.20  บาทต่อหุ้น  โดยกำหนดรายชื่อผู้ถือหุ้นที่มีสิทธิได้รับเงินปันผล (Record Date) วันที่ 11 พฤษภาคม 2563 และกำหนดจ่ายเงินปันผลในวันที่ 22 พฤษภาคม 2563